KIRJALLINEN KYSYMYS P-2650/02

esittäjä(t): Marco Pannella (NI) komissiolle

(13. syyskuuta 2002)

Aihe: Vietnamin kanssa tehdyn yhteistyösopimuksen irtisanominen sen 2 artiklan rikkomisen vuoksi Vietnamin loukattua vakavasti, toistuvasti ja laajamittaisesti ihmisoikeuksia sekä poliittisia ja uskonnollisia oikeuksia

Komissio on tehnyt Vietnamin kanssa yhteistyösopimuksen.

- Silminnäkijöiden mukaan pitkin Vietnamin ja Kambodan rajaa on löydetty vuoristolaisten ruumiita ja ruumiinosia. He ovat ilmeisesti yrittäneet paeta Vietnamin hallituksen sortoa Kambodaan.

- Tuhannet vuoristolaiset ovat paenneet vainoja viidakkoon, josta he eivät ole kuitenkaan päässeet Kambodan pakolaisleireille Kambodan hallituksen suljettua rajan.

- Kesäkuusta 2002 elokuun loppuun Vietnamin poliisi on pidättänyt ja useissa tapauksissa kiduttanut ainakin 29 vuoristolaista (joiden nimet, kotikylät, pidätyspäivämäärä ja -kellonaika ovat tiedossa), koska he olivat osallistuneet helmikuun 2001 rauhanomaisiin mielenosoituksiin.

- Elokuun 25. päivänä 2002

- kaksi vuoristolaista (joiden nimet ja kotikylät ovat tiedossa) joutui Vietnamin poliisin erikoisyksikön (Cong-An) kiduttamaksi, ja pakeni sen jälkeen viidakkoon.

- Samana päivänä vietnamilainen lihakauppias myrkytti 42 vuoristolaista (joiden nimet ja kotikylät ovat tiedossa), mikä todistaa, että Vietnamin kommunistihallitus harjoittaa terroria etnisiä vähemmistöjä kohtaan yllyttämällä valtaväestöä tätä vähemmistöä vastaan lupaamalla palkinnoksi näiden ikiaikaiset maat.

- Tietääkö komissio edellä mainituista tapahtumista, ja jos ei tiedä, pystyykö se varmistamaan todistajien turvallisuuden, mikäli se aikoo hankkia todistajanlausuntoja?

- Tietääkö komissio edellä mainittujen tapahtumien lisäksi muita tapauksia, joissa Vietnamin valtiolliset elimet ovat rikkoneet maan keskiosien ylängöillä elävien vuoristolaisten, uskonnonharjoittajien ja poliittisten aktivistien perusoikeuksia?

- Eikö komissio katso, että komission ja Vietnamin tekemän yhteistyösopimuksen 2 artiklaa on törkeästi rikottu Vietnamin loukattua vakavasti, toistuvasti ja laajamittaisesti ihmisoikeuksia sekä poliittisia ja uskonnollisia oikeuksia? Mikä elin valvoo tämän artiklan noudattamista ja mitä kriteereitä se käyttää?

Christopher Pattenin komission puolesta antama vastaus

(15. lokakuuta 2002)

Vuonna 1995 allekirjoitetun EY:n ja Vietnamin yhteistyösopimuksen 1 artiklan mukaan ihmisoikeuksien ja demokratian periaatteiden kunnioittaminen on yhteistyön perusta. Ihmisoikeuksien

kunnioittamiseen ja edistämiseen liittyviä kysymyksiä käsitellään yhteistyösopimuksella perustetun EY:n ja Vietnamin sekakomitean kokouksissa. Komissio valvookin tarkkaan yhdessä Vietnamissa edustettuina olevien jäsenvaltioiden kanssa ihmisoikeustilanteen kehittymistä Vietnamissa osana EU:n politiikkaa kannustaa ja tukea Vietnamin hallitusta sen sitoumuksessa edistyä ihmisoikeuksien alalla. Lisäksi komissio ja jäsenvaltiot käyvät ihmisoikeuskysymyksistä säännöllistä vuoropuhelua Vietnamin hallituksen kanssa, ja komissio osallistuu kaikkiin ihmisoikeuskysymyksiin liittyviin virallisiin yhteydenottoihin Vietnamin hallitukseen. Tuoreimpana esimerkkinä komission ulkosuhteista vastaava jäsen ilmaisi komission huolestuneisuuden Vietnamin pääministeri Phan Van Khaille tämän vieraillessa Brysselissä 26. syyskuuta 2002.

EU:n ja muiden, sekä vietnamilaisten että kambodalaisten yhteistyökumppaneiden, mukaan luettuna asianomaisilla alueilla vierailleet, tutkimuksissa ei ole voitu luotettavasti vahvistaa kysymyksessä mainittuja tapauksia (ihmisjäännösten löytyminen Kambodan ja Vietnamin rajalta, kesä-elokuussa 2002 pidätettyjen 29 vuoristolaisen kiduttaminen, kahden vuoristolaisen kiduttaminen 25. elokuuta 2002 ja heidän vankeudesta pakenemisensa sekä 42 vuoristolaisen myrkyttäminen vietnamilaisen lihakauppiaan toimesta). Ja vaikka Vietnamin puolella rajaa on raportoitu turvapaikanhakijoista, ketään ei ole tiettävästi estetty ylittämästä rajaa. Aiempiin keskisen ylänköalueen tapahtumiin viitaten komissio kehottaa arvoisaa parlamentin jäsentä tutustumaan jäsen Gianfranco Dell'Alban kirjalliseen kysymykseen P-1502/02 antamaansa vastaukseen(1).

Komissio jatkaa Vietnamin ihmisoikeustilanteen tiivistä seuraamista yhdessä maassa edustettuina olevien jäsenvaltioiden kanssa ja toteuttaa aiheellisiksi katsomansa jatkotoimet.

(1) EYVL C 110 E, 8.5.2003, s. 18.